留題郫縣西禪院古調詩
作者：徐仲謀
朝代：宋

paragraphs: 郫縣七十年，碁布于郊坰。
景德當道衢，寶塔騰青冥。
其間西禪院，地勝景物靈。
何以使索然，中有大藏經。
自從沒官來，卷帙何零丁。
府民納其直，將遷離梵庭。
奇哉陳氏子，覩此而涕零。
謂寺無九部，何以重佛僧。
如人去五臟，何以主神形。
捨財百萬餘，贖之俾安寧。
蘭若皆修飾，具葉重芬馨。
籤函列金玉，堂殿揮丹青。
永以鎮福地，實可壯禪扃。
命僧開寶藏，煌煌如日星。
讀誦香院裏，音響何泠泠。
聞者與見者，如醉而得醒。
豈不獲洪福，深遠於滄溟。
凡人富金帛，安能延百齡。
唯有好善道，聲譽喧雷霆。
高吟二百言，長使郫民聽。